Hlina, Alojz, poslanec NR SR (2014-06-27):
Vážená pani predsedajúca, vážené kolegyne, kolegovia, tento návrh je v zásade procedurálne obdobne ako ten predchádzajúci. Stručne len poviem. Tento návrh nepredkladám prvýkrát a nebudem ho predkladať ani poslednýkrát, lebo je dôležitý, a hovorí o tom, že už keď sme dopustili, čo sme dopustili, sme to už aj na tejto schôdzi hovorili, bola tu správa o úžerníkoch, ako sme vydali našich ľudí do pazúrov úžerníckych spoločností, tak by sme im mali pomôcť sa trošku vysporiadať s následkami, ktoré s tým boli spojené. Naozaj to neboli podvodníci, ktorí si zobrali televízor na splátky a neplatili častokrát, i keď nevylučujem, že tam boli aj takí, ale to boli aj ťažko skúšané sociálne skupiny dajme tomu starobných dôchodcov, ktorí chceli ísť pôvodne na kačku a nakoniec zistili, že odchádzajú, lebo to im núkali, a zistili, že odchádzajú s hrncami, ktoré nepotrebujú, a s úverovou zmluvou na 1 000 euro, z ktorej sa časom stala zmluva na 3 000 euro. Ten prípad je dostatočne známy, napríklad prípad toho pána Horvátha z Nižnej Olšavy, ktorému požičali nebankovky vášho štátneho tajomníka. Nuž ale tak si tu my žijeme a zdá sa, že sa s tým chcete vyrovnať, takže – že to chcete ustáť. V tomto návrhu, tento návrh hovorí o tom, že fyzické osoby nepodnikateľov, pokiaľ sa dostanú do tohto, prepadnú do toho koša, kde sa vymáha tá pohľadávka prostredníctvom exekútora, tak táto už nie je zaťažená DPH. DPH má význam pri podnikateľoch, koniec koncov kvôli čomu exekútori vznikli, lebo exekútori vznikli kvôli tomu, aby účinnejšie vymáhali peniaze a vyčistili obchodný styk medzi podnikateľmi. Paradoxne to celé skončilo tak, že exekútori majú relatívne nízku, skoro nulovú úspešnosť medzi podnikateľmi, lebo tí to vedia nejakým spôsobom ošetriť, ale exekútori milujú fyzické osoby, a špeciálne starobných dôchodcov, lebo to je na viackrát istený biznis. Tento príklad poviem. Keď pôjdete ťažiť ropu do Kuvajtu, tak nezarobíte toľko, ako keď prostredníctvom nebankovky, trebárs aj pána Buriana, nainvestujete do takej nebankovky. Tá vám zhodnotí peniaze naozaj lepšie, ako keby ste ťažili ropu v Kuvajte. Lebo úlohou je požičať dôchodcovi 1 000 euro, dať mu, vraziť pod nos zmluvu, ktorú nevie prečítať ani ten, kto mu ju vrazil a má 20 rokov, a ten chudák dôchodca už vôbec nie vzhľadom pre ten fond. Mimochodom, pre tie fondy, ktoré pani Vaľová, to je ináč úplne malebné, že v rámci jedného poslaneckého zboru, čiže pani Vaľová ešte asi nejaké aj z regiónu, z ktorého je, vie o tom, že ako sa ťažko žije, tak predkladala návrh, že fondy majú byť rovnaké, ešte onehdá, jak sa povie, veľmi dávno, a by ste neverili, v rámci klubu ju sčesali dole, že ten návrh stiahla nakoniec. Tak čo, viete, možno uvažovať, že keby náhodou vtedy ten návrh prešiel, ten návrh údajne prešiel cez Slotu, cez Mečiara a neprešiel cez Buriana, lebo Burian mal osobný a eminentný záujem, aby neprešiel, aby tí dôchodcovia nevideli. A keby bol prešiel v tom roku 2010, alebo v ktorom, tak možno by tých tragédií bolo rádovo menej. Takže úlohou je, úlohou je naozaj oklamať dôchodcov, dať im do schránky, že poďte na kačacie stehno a potom im predať nejaké tie haraburdy, ale špeciálne, lebo to sú jedni šmejdi, to treba tiež aj jedným dychom povedať, že šmejdi ako šmejdi, hej. Jedni šmejdi sú tí, čo vám núkajú tie všelijaké hrnce, a potom sú takí tí šmejdi v kravatách a v košeliach a tí sú častokrát u nás chápaní ako ctihodní občania. Ale títo iní, sofistikovanejší šmejdi sú ešte horší podľa mňa, lebo tí sa tvária na ctihodných občanov, a tí proste zabezpečia, že tí prví šmejdi, ktorí núkajú hrnce, tak vrazia a majú hneď poruke úverovú zmluvu na to, aby tie hrnce mali za čo kúpiť. Ten dôchodca, chudák, je z toho celý taký popletený a podpisom tej zmluvy mu začne peklo. Podpisom tej zmluvy mu začne peklo. Ani, chudák, nevie, že mu ten úver spadne, keď sa dva dni omešká, spadne mu celý. Tých prípadov je veľa. A keď dohovorím, to kuvajtské podnikanie na Slovensku, tak o to ide, požičať mu tých 1 000, nechať mu spadnúť ten úver, chvíľu počkať, kým sa to celé nakumuluje na nejakých 2,5-3-tisíc euro, a potom to dať exekútorovi, ale už sa netrápite, exekútor sa netrápi s dôchodcom, nemusí chodiť za dôchodcom a pozerať mu do skrine, či tam niečo má. Exekútor pošle na Sociálnu poisťovňu prípis a Sociálna poisťovňa, to je banka, a posiela. Ten systém je geniálny, ten systém je svojím spôsobom geniálny, to zase treba týmto hochštaplerom uznať, že to zvládli. Ale zase úlohou nás zákonodarcom je to neumožniť, prekaziť. V tomto prípade normálne prekaziť, zastaviť a ešte by som, aj expresívnejšie výrazy napadli. Tento typ podnikania, niekto sa s ním živí a tvári sa za ctihodného občana. Keď sme už toto urobili a spôsobili, tak jednou z možností, ako zmierniť tie dôsledky, je aj to, že exekútor v tomto danom prípade nebude uplatňovať DPH na vymáhanú sumu pri fyzickej osobe – nepodnikateľoch, o tom hovorí tento návrh. Avšak znova, pani predsedajúca, vzhľadom na tie okolnosti, že to je ináč aj náhoda abo znamenie, jak tu mne niekedy takto vychádzajú, že znova aj na tejto schôdzi je otvorený zákon o DPH prostredníctvom vládneho návrhu, ktorý predkladá pán minister Kažimír a je v druhom čítaní, čiže je možnosť dať pozmeňovací návrh, to znamená, tento návrh zákona transferovať do formy pozmeňovacieho návrhu a predložiť ho ako pozmeňovací a vzhľadom na to, že nechcem, aby došlo ku kolízii, tak tento návrh sťahujem. Ďakujem pekne.